## Pravilnik o temeljnim zahtjevima za jestiva ulja i masti, margarine i njima sličnim proizvodima, majoneze, umake, preljeve, salate i ostale proizvode na bazi jestivih ulja i masti

### NN 39/1999 (23.4.1999.), Pravilnik o temeljnim zahtjevima za jestiva ulja i masti, margarine i njima sličnim proizvodima, majoneze, umake, preljeve, salate i ostale proizvode na bazi jestivih ulja i masti

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 13. stavak 2., članka 23. stavak 4. i članka 42. stavak
3. Zakona o normizaciji ("Narodne novine" br. 55/96) ravnatelj Državnog
zavoda za normizaciju i mjeriteljstvo donosi

## **PRAVILNIK**

### **O TEMELJNIM ZAHTJEVIMA ZA JESTIVA ULJA**I MASTI, MARGARINE I NJIMA SLIČNIM PROIZVODIMA, MAJONEZE, UMAKE, PRELJEVE, SALATE I OSTALE PROIZVODE NA BAZI JESTIVIH ULJA I MASTI

OPĆE ODREDBE

Članak 1.

Ovim se pravilnikom propisuju temeljni zahtjevi kojima moraju udovoljavati
jestiva ulja i masti, margarini i njima slični proizvodi, majoneze, umaci,
preljevi, salate i ostali proizvodi na bazi jestivih ulja i masti (u daljnjem
tekstu: proizvodi), način deklariranja i podaci koje deklaracija mora sadržavati,
evidencijski list o proizvodima i podaci koje evidencijski list sadrži,
analitičke metode za ispitivanja udovoljavanja ovih proizvoda temeljnim
zahtjevima radi očuvanja kakvoće tih proizvoda, a u svrhu zaštite zdravlja
i života ljudi te interesa potrošača.

Članak 2.

Temeljnim zahtjevima propisanim ovim pravilnikom mora biti udovoljeno
u proizvodnji i prometu proizvoda.

Temeljni zahtjevi obuhvaćaju osnovni sastav proizvoda, dodatke, tehnološke
postupke, ambalažu, uvjete transporta, čuvanja i skladištenja.

Dodaci u smislu ovog pravilnika su dopušteni aditivi i pomoćna sredstva,
vitamini, minerali i drugi dodaci radi povećanja biološke vrijednosti te
prehrambeni proizvodi radi poboljšanja prehrambene vrijednosti, začini
i ekstrakti začina.

Promet u smislu ovog pravilnika je nuđenje, prodaja, uvoz, skladištenje
radi prodaje ili izlaganje za prodaju.

Članak 3.

Proizvodi se moraju u proizvodnji i prometu transportirati, skladištiti
i čuvati na način koji osigurava očuvanje kakvoće do trenutka otvaranja.

Članak 4.

Oznakom "dijetetski", "obogaćeno vitaminima", "bez kolesterola", "sa
smanjenim udjelom soli", "bez soli" ili nekom drugom oznakom mogu se na
deklaraciji označiti proizvodi ako udovoljavaju zahtjevima propisanim propisom
o zdravstvenoj ispravnosti dijetetskih namirnica.

Članak 5.

U proizvodnji proizvoda iz članka 1. ovog pravilnika dopuštena je uporaba
aditiva i pomoćnih sredstava prema propisu o aditivima koji se mogu nalaziti
u namirnicama.

POSEBNE ODREDBE

1. JESTIVA ULJA

Članak 6.

Jestiva ulja u smislu ovog pravilnika su proizvodi dobiveni određenim
tehnološkim postupcima od jedne ili više vrsta sirovih ulja.

Ovisno o uvjetima proizvodnje i vrsti sirovina, jestiva ulja se stavljaju
u promet kao:

1. jestivo biljno ulje,

2. jestiva ulja s naznakom sirovine iz kojih su proizvedena,

3. hladno prešana jestiva ulja,

4. nerafinirana jestiva ulja.

*Jestivo biljno ulje*

Članak 7.

Jestivo biljno ulje u smislu ovog pravilnika je proizvod dobiven postupkom
rafinacije jedne ili više vrsta sirovih biljnih ulja.

Članak 8.

Jestivo biljno ulje koje se stavlja u promet mora udovoljavati ovim
temeljnim zahtjevima:

1. da je svojstvene boje i da je bistro na temperaturi od 200

2. da je neutralnog do svojstvenog mirisa, bez stranog i/ili užeglog
mirisa i okusa,

3. da sadrži najviše 0,2% slobodnih masnih kiselina (izraženih kao oleinska
kiselina)

4. da mu peroksidni broj nije veći od 5,0 mmola O2kg,

5. da sadrži najviše 0,2% vode i tvari hlapljivih na temperaturi od
1050C.

Na deklaraciji za jestivo biljno ulje kao naziv proizvoda navodi se
samo "Jestivo biljno ulje" i trgovačko ime ukoliko ga proizvod ima. Osnovni
sastav ovog proizvoda ne navodi se na deklaraciji.

Na deklaraciji proizvoda za jestivo biljno ulje ne smije biti slika
i/ili crtež uljarica korištenih za proizvodnju ovog ulja.

*Jestiva ulja s naznakom sirovina iz kojih su proizvedena*

Članak 9.

Jestiva ulja s naznakom sirovina iz kojih su proizvedena u smislu ovog
pravilnika su proizvodi dobiveni postupkom rafinacije iz odgovarajućih
sirovih ulja, uz uvjet da udio drugih ulja ne prelazi 3%.

Članak 10.

Jestiva ulja s naznakom sirovina iz kojih su proizvedena stavljaju se
u promet kao:

1. jestivo suncokretovo ulje,

2. jestivo sojino ulje,

3. jestivo repičino ulje,

4. jestivo ulje kukuruznih klica,

5. jestivo arašidovo ulje,

6. ostala jestiva ulja s naznakom sirovina.

Članak 11.

Jestiva ulja s naznakom sirovina iz kojih su proizvedena pri stavljanju
u promet moraju udovoljavati temeljnim zahtjevima iz članka 8. stavak 1.
ovog pravilnika.

Osim temeljnim zahtjevima iz stavka 1. ovog članka jestiva ulja iz članka
10. točke 1. do 5. ovog pravilnika moraju udovoljavati i drugim temeljnim
zahtjevima iz Tablice 1. Priloga 1. koji je sastavni dio ovog pravilnika
(u daljnjem tekstu: Prilog 1).

Članak 12.

Ostala jestiva ulja s naznakom sirovina iz članka 10. točka 6. ovog
pravilnika osim udovoljavanja temeljnim zahtjevima propisanim u članku
8. stavak 1. ovog pravilnika moraju pri stavljanju u promet udovoljavati
i vrijednostima zahtjeva za identifikaciju navedenim u preporukama Codex
Alimentarius Commission WHO/FAO.

*Hladno prešana jestiva ulja*

Članak 13.

Hladno prešana jestiva ulja u smislu ovog pravilnika su proizvodi dobiveni
postupcima prešanja i/ili taloženja i/ili filtriranja i/ili centrifugiranja
iz odgovarajućih sirovina bez toplinske obrade.

Hladno prešana jestiva ulja stavljaju se u promet kao:

1. hladno prešano suncokretovo ulje,

2. hladno prešano sojino ulje,

3. hladno prešano repičino ulje,

4. hladno prešano ulje kukuruznih klica,

5. ostala hladno prešana jestiva ulja.

Članak 14.

Hladno prešana jestiva ulja koja se stavljaju u promet moraju udovoljavati
ovim temeljnim zahtjevima:

1. da su boja, mirisa i okusa svojstvenih za sirovinu, bez stranog i/ili
užeglog mirisa i okusa,

2. da sadrže najviše 1,5% slobodnih masnih kiselina (izraženih kao oleinska
kiselina),

3. da im peroksidni broj nije veći od 7,0 mmola O2kg,

4. da sadrže najviše 0,2% vode i tvari hlapljivih na temperaturi od
1050C,

5. da sadrže najviše 0,1% netopljivih nečistoća,

6. da sadrže najviše 0,15 mg/kg stigmastadiena.

Članak 15.

Hladno prešana jestiva ulja iz članka 13. stavak 2. ovog pravilnika
pri stavljanju u promet osim temeljnim zahtjevima iz članka 14. ovog pravilnika
moraju udovoljavati i drugim temeljnim zahtjevima iz Tablice 1. Prilog
1., a ostala hladno prešana jestiva ulja iz članka 13. stavak 2. točka
5. ovog pravilnika i vrijednostima zahtjeva za identifikaciju navedenim
u preporukama Codex Alimentarius Commission WHO/FAO.

*Nerafinirana jestiva ulja*

Članak 16.

Nerafinirana jestiva ulja u smislu ovog pravilnika su proizvodi dobiveni
postupcima prešanja i/ili centrifugiranja i/ili pranja i/ili sušenja i/ili
filtriranja iz odgovarajućih sirovina uz toplinsku obradu.

Članak 17.

Nerafinirana jestiva ulja stavljaju se u promet kao:

1. nerafinirano jestivo suncokretovo ulje,

2. bučino ulje,

3. ostala nerafinirana jestiva ulja.

Članak 18.

Nerafinirano jestivo suncokretovo ulje i ostala nerafinirana jestiva
ulja pri stavljanju u promet moraju udovoljavati ovim temeljnim zahtjevima:

1. da su svojstvene boje,

2. da su svojstvena okusa i mirisa, bez stranog i/ili užeglog mirisa
i okusa,

3. da sadrže najviše 2,0% slobodnih masnih kiselina (izraženih kao oleinska
kiselina),

4. da im peroksidni broj nije veći od 7,0 mmola O2/kg,

5. da sadrže najviše 0,4% vode i tvari hlapljivih na temperaturi od
1050C,

6. da sadrže najviše 0,05% netopljivih nečistoća.

Članak 19.

Bučino ulje pri stavljanju u promet mora udovoljavati ovim temeljnim
zahtjevima:

1. da je crvenozelene boje,

2. da je svojstvena okusa i mirisa, bez stranog i/ili užeglog mirisa
i okusa,

3. da sadrži najviše 2,0% slobodnih masnih kiselina (izraženih kao oleinska
kiselina),

4. da mu peroksidni broj nije veći od 7,0 mmola O2/kg,

5. da sadrži najviše 0,4% vode i tvari hlapljivih na temperaturi od
1050C,

6. da sadrži najviše 0,05% netopljivih nečistoća.

Članak 20.

Nerafinirano jestivo suncokretovo ulje i bučino ulje pri stavljanju
u promet osim temeljnim zahtjevima propisanim člancima 18. i 19. ovog pravilnika
moraju udovoljavati i drugim temeljnim zahtjevima iz Tablice 1. Priloga
1.

Ostala nerafinirana jestiva ulja pri stavljanju u promet osim temeljnim
zahtjevima propisanim člankom 18. ovog pravilnika moraju udovoljavati i
vrijednostima zahtjeva za identifikaciju navedenim u preporukama Codex
Alimentarius Commission WHO/FAO.

Članak 21.

Bučino ulje pri stavljanju u promet namijenjeno neposrednoj potrošnji
mora biti pakirano u obojenu staklenu ambalažu.

2. JESTIVE MASTI I MRS

*Jestive masti*

Članak 22.

Jestive masti u smislu ovog pravilnika su proizvodi dobiveni odgovarajućim
tehnološkim postupcima od masnog tkiva biljnog ili životinjskog porijekla.

Članak 23.

Jestive masti stavljaju se u promet kao:

1. jestiva biljna mast,

2. jestiva miješana mast,

3. jestiva životinjska mast s naznakom porijekla,

4. ostale jestive masti s naznakom porijekla.

Članak 24.

Jestiva biljna mast u smislu ovog pravilnika je proizvod dobiven postupcima
hidrogeniranja i/ili frakcioniranja i/ili interesterifikacije i/ili drugim
odgovarajućim tehnološkim postupcima od jestivih masti i ulja biljnog porijekla.

Jestiva miješana mast u smislu ovog pravilnika je proizvod dobiven postupkom
hidrogeniranja i/ili frakcioniranja i/ili interesterifikacije i/ili drugim
odgovarajućim tehnološkim postupcima od jestivih biljnih, životinjskih
masti i ulja uključujući jestive masti i ulja riba i drugih morskih životinja.

Članak 25.

Jestiva biljna mast i jestiva miješana mast pri stavljanju u promet
moraju udovoljavati ovim temeljnim zahtjevima:

1. da su svojstvene boje,

2. da su neutralnog okusa i mirisa, bez stranog i/ili užeglog mirisa
i okusa,

3. da sadrže najviše 0,3% slobodnih masnih kiselina (izraženih kao oleinska
kiselina),

4. da im peroksidni broj nije veći od 2,5 mmola O2/kg,

5. da sadrže najviše 0,2% vode i tvari hlapljivih na temperaturi od
1050C.

Članak 26.

Jestiva životinjska mast s naznakom porijekla ovisno o vrsti životinje
od koje potječe masno tkivo i postupka dobivanja stavlja se u promet kao:

1. domaća svinjska mast,

2. svinjska mast,

3. goveđi loj,

4. mast peradi.

Članak 27.

Domaća svinjska mast u smislu ovog pravilnika je proizvod dobiven suhim
postupkom topljenja masnog tkiva, bez dodavanja dopuštenih aditiva, a pri
stavljanju u promet mora udovoljavati ovim temeljnim zahtjevima:

1. da je potpuno bijele boje ili bijele boje sa žućkastom ili sivkastom
nijansom, a da je na temperaturi od 700C prozirna uz pojavu
slabo žute nijanse,

2. da je svojstvenog okusa i mirisa, bez stranog i/ili užeglog mirisa
i okusa,

3. da je na temperaturi od 15-200C mazive, glatke ili zrnate
strukture,

4. da sadrži najviše 0,65% slobodnih masnih kiselina (izraženih kao
oleinska kiselina),

5. da joj peroksidni broj nije veći od 5,0 mmola 02/kg,

6. da sadrži najviše 0,3% vode i tvari hlapljivih na temperaturi od
1050C,

7. da sadrži najviše 0,2% netopljivih nečistoća.

Članak 28.

Svinjska mast u smislu ovog pravilnika je proizvod dobiven mokrim postupkom
topljenja masnih tkiva, a pri stavljanju u promet mora udovoljavati ovim
temeljnim zahtjevima:

1. da je bijele boje i da je pri temperaturi od 700C potpuno
prozirna,

2. da je svojstvena okusa i mirisa, bez stranog i/ili užeglog mirisa
i okusa,

3. da je na temperaturi od 15-200C plastične i glatke strukture,

4. da sadrži najviše 0,65% slobodnih masnih kiselina (izraženih kao
oleinska kiselina),

5. da joj peroksidni broj nije veći od 5,0 mmol O2kg,

6. da sadrži najviše 0,3% vode i tvari hlapljivih na temperaturi od
1050C,

7. da sadrži najviše 0,05% netopljivih nečistoća.

Članak 29.

Goveđi loj u smislu ovog pravilnika je proizvod dobiven topljenjem masnih
tkiva goveda. Pri stavljanju u promet mora udovoljavati ovim temeljnim
zahtjevima:

1. da je bijele do žute boje,

2. da je svojstvenog mirisa i okusa, bez stranog i/ili užeglog mirisa
i okusa,

3. da je na temperaturi od 15-200C tvrde, čvrste, homogene
ili grubo zrnate strukture,

4. da sadrži najviše 0,75% slobodnih masnih kiselina (izraženih kao
oleinska kiselina),

5. da mu peroksidni broj nije veći od 3,0 mmol O2kg,

6. da sadrži najviše 0,3% vode i tvari hlapljivih na temperaturi od
1050C,

7. da sadrži najviše 0,05% netopljivih nečistoća.

Članak 30.

Mast peradi u smislu ovog pravilnika je proizvod dobiven topljenjem
masnog tkiva peradi.

Prema vrsti peradi od koje potječe masno tkivo, mast peradi stavlja
se u promet kao kokošja, guščja, pureća i druge.

Članak 31.

Mast peradi koja se stavlja u promet mora udovoljavati ovim temeljnim
zahtjevima:

1. da je boje svojstvene vrsti masnog tkiva,

2. da je čvrste ili polučvrste, glatke ili zrnate strukture,

3. da je svojstvena okusa i mirisa, bez stranog i/ili užeglog okusa
i mirisa,

4. da sadrži najviše 0,75% slobodnih masnih kiselina (izraženih kao
oleinska kiselina),

5. da joj peroksidni broj nije veći od 5,0 mmol O2/kg,

6. da sadrži najviše 0,3% vode i tvari hlapljivih na temperaturi od
1050C,

7. da sadrži najviše 0,3% netopljivih nečistoća.

Članak 32.

Jestive životinjske masti s naznakom porijekla pri stavljanju u promet
osim temeljnim zahtjevima propisanim člancima 27., 28., 29. i 31. ovog
pravilnika moraju udovoljavati i drugim temeljnim zahtjevima iz Tablice
2. Priloga 1.

Članak 33.

Ako su jestive životinjske masti s naznakom porijekla iz članka 26.
ovog pravilnika podvrgnute postupcima rafinacije, hidrogeniranja i/ili
interesterifikacije i/ili nekim drugim postupcima obvezatno je to istaknuti
na deklaraciji.

Članak 34.

Ostale jestive masti s naznakom porijekla iz članka 23. točka 4. ovog
pravilnika pri stavljanju u promet moraju udovoljavati temeljnim zahtjevima
iz članka 25. ovog pravilnika i vrijednostima zahtjeva za identifikaciju
navedenim u preporukama Codex Alimentarius Commission WHO/FAO.

*Mrs*

Članak 35.

Mrs je u smislu ovog pravilnika proizvod polučvrstog stanja dobiven
posebnim postupkom kristalizacije od jestivih masti i ulja biljnog i životinjskog
porijekla sa i bez dodataka.

Mrs sadrži najmanje 99% masnoće.

Članak 36.

Mrs pri stavljanju u promet mora udovoljavati ovim temeljnim zahtjevima:

1. da je bijele do žute boje,

2. da je svojstvenog okusa i mirisa, bez stranog i/ili užeglog mirisa
i okusa,

3. da je zrnate strukture,

4. da sadrži najviše 0,4% slobodnih masnih kiselina (izraženih kao oleinska
kiselina),

5. da sadrži najviše 0,5% vode i tvari hlapljivih na temperaturi od
1050C.

Članak 37.

Za proizvode iz članaka 23. i 35. ovog pravilnika deklaracija mora sadržavati
i podatak o porijeklu jestivih masti i ulja.

3. MARGARINI

Članak 38.

Margarini u smislu ovog pravilnika su proizvodi dobiveni odgovarajućim
tehnološkim postupkom u obliku plastične ili tekuće emulzije tipa - voda
u ulju - od jestivih masti i ulja biljnog i/ili životinjskog porijekla
uključujući jestive masti i ulja riba i drugih morskih životinja, vode
i/ili mlijeka i/ili mliječnih proizvoda, dopuštenih aditiva s ili bez dodatka
vitamina i soli.

Ovisno o udjelu masnoće margarini se stavljaju u promet kao:

1. margarin (udjel masnoće najmanje 80%),

2. margarin sa smanjenim udjelom masnoće (udjel masnoće ne manji od
60% i ne veći od 62%),

3. lagani margarin (udjel masnoće ne manji od 39% i ne veći od 41%),

4. margarinski namazi (s udjelima masnoće do 39%, većim od 41% a manjim
od 60% i većim od 62% a manjim od 80%).

Pri stavljaju u promet margarini moraju biti svojstvenog izgleda, mirisa
i okusa, bez stranog i/ili užeglog mirisa i okusa.

Članak 39.

U proizvodima iz članka 38. ovog pravilnika dozvoljen je udjel mliječne
masti do 3% na ukupnu masnoću.

Članak 40.

Deklaracija za proizvode iz članka 38. stavak 2. ovog pravilnika treba
sadržavati i podatak o porijeklu jestivih masti i ulja, a za proizvode
iz članka 38. stavak 2. točke 2., 3. i 4. ovog pravilnika i podatak o težinskim
udjelima jestivih masti i ulja po opadajućem redoslijedu.

*Proizvodi slični margarinu*

Članak 41.

Proizvodi slični margarinu u smislu ovog pravilnika su plastične emulzije
tipa - voda u ulju - dobiveni odgovarajućim tehnološkim postupkom od jestivih
masti i ulja biljnog i/ili životinjskog porijekla uključujući i jestive
masti i ulja riba i drugih morskih životinja, vode i/ili mlijeka i/ili
mliječnih proizvoda, škroba, dopuštenih aditiva, s ili bez dodatka vitamina
i soli s udjelom mliječne masti od 10% do 80% na ukupnu masnoću.

Udjel masnoće u proizvodima iz stavka 1. ovog članka isti je kao i za
proizvode iz članka 38. stavak 2. ovog pravilnika.

Pri stavljanju u promet proizvodi slični margarinu moraju biti svojstvene
boje, mirisa i okusa, bez stranog i/ili užeglog mirisa i okusa.

Članak 42.

Deklaracija za proizvode iz članka 41. ovog pravilnika treba sadržavati
podatak o težinskom udjelu jestivih masti i ulja u sastavu proizvoda po
opadajućem redoslijedu.

Članak 43.

Proizvodima iz članka 38. stavak 2. točka 4. i 41. ovog pravilnika mogu
se dodavati i začini, ekstrakti začina i dodaci radi povećane biološke
vrijednosti.

4. MAJONEZE

Članak 44.

Majoneze u smislu ovog pravilnika su proizvodi u obliku emulzije tipa
ulja u vodi dobiveni od jestivog biljnog ulja, žumanjaka, octene i/ili
druge jestive organske kiseline, dopuštenih aditiva, s ili bez začina.

Ovisno o udjelu jestivog biljnog ulja majoneze se stavljaju u promet
kao:

1. majoneza,

2. salatna majoneza,

3. lagana majoneza.

*Majoneza*

Članak 45.

Majoneza u smislu ovog pravilnika je proizvod dobiven od jestivog biljnog
ulja, žumanjaka, octene i/ili druge jestive organske kiseline, senfa, šećera,
soli, dopuštenih aditiva, začina i ekstrakta začina.

Pri stavljanju u promet majoneza mora udovoljavati ovim temeljnim zahtjevima:

1. da je udjel jestivog biljnog ulja najmanje 75%,

2. da je udjel žumanjaka najmanje 6%,

3. da je svojstvene boje, okusa i mirisa, bez stranog i/ili užeglog
okusa i mirisa.

*Salatna majoneza*

Članak 46.

Salatna majoneza u smislu ovog pravilnika je proizvod dobiven od jestivog
biljnog ulja, žumanjaka, octene i/ili druge jestive organske kiseline,
mliječnih proizvoda, senfa, šećera i drugih prehrambenih proizvoda, začina
i ekstrakta začina, dopuštenih aditiva, vitamina, minerala i drugih dodataka
radi povećanja biološke vrijednosti, ovisno o tehnološkom postupku.

Pri stavljanju u promet salatna majoneza mora udovoljavati ovim temeljnim
zahtjevima:

1. da je udjel jestivog biljnog ulja najmanje 50%,

2. da je udjel žumanjaka najmanje 3,5%,

3. da je svojstvene boje, okusa i mirisa, bez stranog i/ili užeglog
mirisa i okusa.

*Lagana majoneza*

Članak 47.

Lagana majoneza u smislu ovog pravilnika je proizvod dobiven od jestivog
biljnog ulja, octene i/ili neke druge jestive organske kiseline, sa ili
bez žumanjaka, mliječnih proizvoda i drugih prehrambenih proizvoda, začina
i ekstrakta začina, dopuštenih aditiva, vitamina, minerala i drugih dodataka
radi povećanja biološke vrijednosti, ovisno o tehnološkom postupku.

Pri stavljanju u promet lagana majoneza mora udovoljavati ovim temeljnim
zahtjevima:

1. da je udjel jestivog biljnog ulja najviše 50%,

2. da je svojstvene boje, okusa i mirisa, bez stranog i/ili užeglog
mirisa i okusa.

5. UMACI, PRELJEVI I SALATE

Članak 48.

Umaci su prema ovom pravilniku emulgirani proizvodi koji sadrže najmanje
25% masnoće kao što je jestivo biljno ulje i/ili margarin i/ili maslac,
dopuštene aditive, vitamine, minerale i druge dodatke radi povećanja biološke
vrijednosti, začine, ekstrakte začina, usitnjeno povrće i/ili proizvode
od povrća.

Članak 49.

Preljevi su prema ovom pravilniku emulgirani i neemulgirani proizvodi
koji sadrže najmanje 10% jestivog biljnog ulja, dopuštene aditive, vitamine,
minerale i druge dodatke radi povećanja biološke vrijednosti, te začine
i/ili ekstrakte začina.

Članak 50.

Salate su prema ovom pravilniku proizvodi dobiveni od usitnjenog mesa,
ribe, jaja, žitarica, tjestenine, mliječnih proizvoda i/ili povrća, začina,
ekstrakta začina, aroma, voća s majonezom, salatnom majonezom, laganom
majonezom ili drugim emulgiranim umacima.

U salati udjel majoneze, salatne majoneze, lagane majoneze ili emulgiranih
umaka mora biti najmanje 40%.

Članak 51.

Pri stavljanju u promet proizvodi iz članaka 48., 49. i 50. ovog pravilnika
moraju biti boje, mirisa i okusa svojstvenog sastavu i bez stranog i/ili
užeglog mirisa i okusa.

6. OSTALI PROIZVODI NA BAZI JESTIVIH ULJA I MASTI

Članak 52.

Pod ostalim proizvodima u smislu ovog pravilnika podrazumijevaju se
tekući, praškasti ili smrznuti emulgirani proizvodi koji predstavljaju
nadomjestak ili zamjenu za odgovarajuće mliječne proizvode u kojima je
pretežiti dio osnovnog sastava jestiva mast i/ili jestivo biljno ulje.

Proizvodi iz stavka 1. ovog članka moraju na deklaraciji imati oznaku
"zamjena za..." uz navođenje odgovarajućeg mliječnog proizvoda.

Za proizvodnju proizvoda iz stavka 1. ovog članka koriste se dopušteni
aditivi.

Pri stavljanju u promet proizvodi iz stavka 1. ovog članka moraju biti
svojstvene boje, mirisa i okusa koji su svojstveni proizvodu čija su zamjena,
bez stranog i/ili užeglog mirisa i okusa.

7. NAČIN DEKLARIRANJA

Članak 53.

Proizvodi se stavljaju u promet kao pakovina koja mora na omotu, posudi,
naljepnici ili privjesnici imati deklaraciju.

Ako ovim pravilnikom nije drugačije propisano, deklaracija sadrži ove
podatke:

1. naziv proizvoda i njegovo trgovačko ime, ako ga proizvod ima,

2. tvrtku odnosno naziv i adresu proizvođača ili onog koji je proizvod
stavio u promet, a za uvezeni proizvod zemlju porijekla, naziv i sjedište
proizvođača, te naziv i adresu uvoznika,

3. nazivnu količinu punjenja pakovine,

4. osnovne sastojke po opadajućem redoslijedu zastupljenosti,

5. vrste i količine dodataka dodanih proizvodu radi povećanja njegove
biološke vrijednosti (vitamini, minerali i drugo), a za aditive vrstu i
naziv ili vrstu i E broj, u gotovom proizvodu,

6. rok upotrebe, a za proizvode iz članka 50. ovog pravilnika rok upotrebe
i datum proizvodnje. Rok upotrebe i datum proizvodnje označavaju se dvoznamenkastim
oznakama dana, mjeseca i godine.

7. uputu o načinu čuvanja proizvoda.

Deklaracija može sadržavati i druge podatke važne za potrošača.

Deklaracija mora biti lako uočljiva, jasna i čitljiva.

Članak 54.

Ako nazivna količina punjenja proizvoda koji se stavlja u promet kao
pakovina ne prelazi 100 g ili 100 ml, deklaracija mora sadržavati samo
naziv proizvoda, tvrtku odnosno naziv i adresu proizvođača odnosno onog
koji je proizvod uvezao ili stavio u promet, nazivnu količinu punjenja,
rok upotrebe prema članku 53. stavak 2. točka 6. ovog pravilnika, vrstu
i naziv ili vrstu i E broj konzervansa ako je upotrijebljen.

Članak 55.

Nazivne količine punjenja, označavanje nazivnih količina, i dopuštena
negativna odstupanja stvarne količine punjenja od nazivne količine punjenja
propisani su propisom o mjeriteljskim zahtjevima za pakovine.

8. EVIDENCIJSKI LIST O PROIZVODU

Članak 56.

Evidencijski list o proizvodu koji proizvođač mora imati prije početka
proizvodnje proizvoda, osim podataka iz deklaracije propisanih člankom
53. stavak 2. ovog pravilnika sadrži i ove podatke:

1. o vrsti i količini upotrijebljenih sirovina, dopuštenih aditiva i
pomoćnih sredstava, te vrsti ambalaže za pakiranje,

2. kratak opis tehnološkog postupka,

3. datum početka proizvodnje,

4. analitičke izvještaje ovlaštenih ispitivališta i datum o provedenim
senzorskim, fizikalno-kemijskim i mikrobiološkim svojstvima proizvoda.

Pri proizvodnji jestivog biljnog ulja proizvođač u evidencijski list
o proizvodu unosi samo udjel pojedinih vrsta jestivih ulja od kojih je
izrađen gotov proizvod.

Za proizvode koji se uvoze uvoznik mora osigurati osim podataka iz deklaracije
propisanih člankom 53. stavak 2. ovog pravilnika i podatke iz stavka 1.
točke 1. i 4. ovog članka.

9. UZORKOVANJE I ANALITIČKE METODE

Članak 57.

Uzorkovanje proizvoda radi provjere pakovina koje se stavljaju u promet
provodi se sukladno odredbama propisa o mjeriteljskim zahtjevima za pakovine.

Ispitivanje mikrobiološke ispravnosti proizvoda iz članka 1. ovog pravilnika
koji se stavljaju u promet propisano je propisom o mikrobiološkim standardima
za namirnice.

Radi udovoljavanja proizvoda temeljnim zahtjevima propisanim ovim pravilnikom
provode se ispitivanja primjenom analitičkih metoda prema hrvatskim normama
navedenim u Prilogu 2. koji je sastavni dio ovog pravilnika i ispitivanja
udjela masnoće u margarinu i njemu sličnim proizvodima i udjela žumanjaka
u majonezi prema međunarodno prihvaćenim analitičkim metodama (CAC/RM 16
- 1969, Vol. 13, 1994 i LMBG L 20.01/02 - 6/05.80).

10. PRIJELAZNE I ZAVRŠNE ODREDBE

Članak 58.

Danom primjene ovog pravilnika prestaje važiti Pravilnik o kvaliteti
jestivih ulja i masti biljnog porijekla, margarina, majoneze i njima srodnih
proizvoda ("Narodne novine" br. 53/91, 112/97), odredbe članaka 137.-145.
Pravilnika o kakvoći mesnih proizvoda ("Narodne novine" br. 53/91) i odredbe
članaka 63. - 66. Pravilnika o kvaliteti proizvoda od mesa peradi ("Narodne
novine" br. 53/91).

Članak 59.

Ovaj pravilnik stupa na snagu osmog dana od dana objave u "Narodnim
novinama", a primjenjivat će se od 1. studenog 1999. godine.

Klasa: 383-01/97-03/97
Urbroj: 558-02/1-99-1
Zagreb, 15. travnja 1999.

Ravnatelj
**dr. sc. Jakša Topić, dipl. ing.,** v. r.

PRILOG 1.

**Temeljni zahtjevi za rafinirana, nerafinirana i hladno preŠana jestiva
ulja i Životinjske masti, s naznakom porijekla**

*Tablica 1.*

```
_____________________________________________________________________________________________________________________
Parametri               Suncokretovo    Sojino          Repičino        Ulje kukuruz-   Arašidovo       Bučino
                        ulje            ulje            ulje            nih klica       ulje            ulje
_____________________________________________________________________________________________________________________
Gustoća (200C/200C)     0,918-0,923     0,919-0,923     0,914-0,920     0,917-0,925     0,914-0,917     0,916-0,923
Index refrakcije (nD200C)1,470-1,479    1,473-1,476     1,472-1,474     1,472-1,476     1,468-1,472     1,473-1,475
Jodni broj              118 - 141       124 - 139       110 - 126       107 - 128       86 - 107        116 - 128
Neosapunjivo (g/kg)     do 15           do 15           do 20           do 28           do 10           do 20

Sastav masnih kiselina%
        12:0            do 0,1          do 0,1  -       do 0,3          do 0,1          -
        14:0            do 0,2          do 0,2          do 0,2          do 0,3          do 0,1          do 0,2
        16:0            5,6 - 7,9       8,0 - 13,3      3,3 - 6,0       8,6 - 16,5      8,3 - 14,0      7 - 16
        16:1            do 0,3          do 0,2          0,1-0,6         do 0,4          do 0,2          -
        17:0            -       -       do 0,3          -               -               -
        17:1            -       -       do 0,3          -               -               -
        18:0            2,7 - 6,5       2,4 - 5,4       1,1 - 2,5       1,0 - 3,3       1,9 - 4,4       3 - 9
        18:1            14,0 - 39,4     17,7 - 26,1     52,0 - 66,9     25,0 - 42,2     36,4 - 67,1     16 - 40
        18:2            48,3 - 74,0     49,8 - 57,1     16,1 - 24,8     39,4 - 62,5     14,0 - 43,0     34 - 68
        18:3            do 1,0          5,5 - 9,5       6,4 - 14,1      0,5 - 1,5       do 0,1          do 0,7
        20:0            do 0,4          0,1 - 0,6       0,2 - 0,8       0,3 - 0,6       1,1 - 1,7       do 0,2
        20:1            do 0,2          do 0,3          0,1 - 3,4       0,2 - 0,4       0,7 - 1,7       do 0,1
        20:2            -               do 0,1          do 0,1          do 0,1          -       -
        22:0            0,5 - 1,3       0,3 - 0,7       do 0,5          do 0,5          2,1 - 4,4       do 0,2
        22:1            do 0,5          do 0,3          do 2,0          do 0,1          do 0,3          -
        22:2            do 0,3  -       do 0,1          -               -               -
        24:0            0,2 - 0,3       do 0,4          do 0,2          do 0,4          1,1 - 2,2       -
        24:1            -               -               do 0,4  -       do 0,3          -

Ukupni steroli (mg/kg)  2400 - 4600     1800 - 4100     4800 - 11300    8000 - 22200    900 - 2900      2100 - 5600

Udjel u ukupnim sterolima (%)
kolesterol              0,2 - 1,3       0,6 - 1,4       0,5 - 1,3       0,2 - 0,6       do 3,8          trag
brasikasterol           do 0,2          do 0,3          5 - 13,0        do 0,2          do 0,2          -
kampesterol             7,4 - 12,9      15,8 - 24,2     24,7 - 38,6     18,6 - 24,1     12,0 - 19,8     0,1 - 5,0
stigmasterol            8,6 - 10,8      15,9 - 19,1     do 0,7          4,3 - 7,7       5,4 - 13,2      0,1 - 3,0
beta-sitosterol         56,2 - 62,8     51,7 - 57,6     45,1 - 57,9     54,8 - 66,6     47,5 - 64,7     1,0 - 5,0
delta-5-avenasterol     do 6,9          1,9 - 3,7       3,1 - 6,6       4,2 - 8,2       8,3 - 18,8      -
delta-7-stigmastenol    7,0 - 13,4      1,4 - 5,2       do 1,3          1,0 - 4,2       do 5,5          -
delta-7-avenasterol     3,1 - 6,5       1,0 - 4,6       do 0,8          0,7 - 2,7       do 1,4          -
spinasterol             -               -               -               -               -               28 - 40
stigmastatrienol        -               -               -               -               -               20 - 30
stigmastadienol         -               -               -               -               -               10 - 40

```

```
Tablica 2.
__________________________________________________________________________________________________________________
Parametri               Goveđi loj      Domaća svinjska         Kokošja mast    Pureća mast     Guščja mast
                                        mast i svinjska
                                        mast
__________________________________________________________________________________________________________________
Gustoća (400C/200C)     0,893 - 0,904   0,894 - 0,906                           0,905           -
                                        0,915
Index refrakcije(nD400C)1,448 - 1,460   1,448 - 1,461                           1,459           -
                                        1,462
Jodni broj              32 - 50         45 - 70                                 60 - 85
Broj osapunjenja        190 - 202       192 - 203                               193 - 200
Neosapunjivo (g/kg)     10 - 12         10 - 12                                 do 4
Sastav masnih kiselina %
        <14:0           do 2,5          do 0,5                  do 0,2          do 0,2          -
        14:0            1,4 - 7,8       0,5 - 2,5               do 1,2          do 1,2          do 0,1
        14:ISO          do 0,3  -       -                       -               -
        14:1            0,5 - 1,5       do 0,2                  do 0,3          do 0,3          -
        15:0            0,5 - 1,0       do 0,1                  do 0,3          do 0,3          -
        15:ISO          do 1,5          do 0,1  _               do 0,2          do 0,1          -  _______
        15:ANTI ISO                       -                                                     -
        16:0            17 - 37         20 - 32                 22,0 - 25,0     22,0 - 25,0     18,0 - 25,0
        16:1            0,7 - 8,8       1,0 - 5,0               6,5 - 8,0       2,0 - 5,5       1,5 - 5,0
        16:ISO          do 0,5          do 0,1                  do 0,1          -               -
        16:2            do 1,0          -                       -               -               -
        17:0            0,5 - 2,0       do 0,5                  do 0,5          do 0,4          -
        17:1            do 1,0          do 0,5                  do 0,3          do 0,3          -
        17:ISO          do 1,5          -                       do 0,4          do 0,4          -_________
        17:ANTI ISO                     -                                                       -
        18:0            6,0 - 40        5 - 24                  5,5 - 7,5       6,5 - 10,5      5,0 - 8,0
        18:1            26 - 50         36 - 62                 41,0 - 45,0     34,0 - 37,0     50,0 - 64,0
        18:2            0,5 - 5,0       3,0 - 16                15,0 - 19,0     22,0 - 25,5     6,0 - 15,0
        18:3            do 2,5          do 1,5                  do 1,0          do 1,3          0,5 - 5,5*
        19:0            -               -                       do 0,1          do 0,1          -
        20:0            do 0,5          do 1,0                  do 0,1          do 0,3          -
        20:1            do 0,5          do 1,0                  do 0,5          do 0,5          -
        20:2            -               do 1,0                  -               -               -
        20:4            do 0,5          do 1,0                  -               -               -
        22:0            -               do 0,1                  -               -               -
        Titar (0C)      40 - 49         32 - 45                 32 - 36
        Udjel u ukupnim sterolima
        Kolesterol (%)  min 98          min 98                  min 98          min 98          min 98
                                                                                               *Zbroj 18:3 i 20:1

```

```
PRILOG 2.
ANALITIČKE METODE ZA ISPITIVANJE UDOVOLJAVANJA PROIZVODA TEMELJNIM ZAHTJEVIMA
```

|  |  |
| --- | --- |
| **ISPITIVANJE** | **METODA** |
| Uzorkovanje | HRN EN ISO 5555:1991 |
| Priprema uzorka za analizu | HRN EN ISO 661:1998 |
| Slobodne masne kiseline    (izražene kao oleinska    kiselina) | HRN ISO 660:1996 |
| Peroksidni broj | HRN ISO 3960:1998 |
| Voda i tvari hlapljive    na 1050C | HRN ISO 662:1998 |
| Netopljive nečistoće | HRN EN ISO 663:1992 |
| Gustoća | HRN ISO 6883:1995 |
| Index refrakcije | HRN ISO 6320:1995 |
| Jodni broj | HRN ISO 3961:1996 |
| Broj osapunjenja | HRN ISO 3657:1988 |
| Neosapunjive tvari | HRN ISO 3596-1:1988 ili     HRN ISO 3596-2:1988 |
| Sastav masnih kiselina | HRN EN ISO 5508:1990 |
| Sastav sterola | HRN ISO 6799:1991 |
| Udjel ukupnih i     pojedinačnih sterola | EN ISO 12228:1999 |
| Udjel stigmastadiena | ISO/DIS 15788-1 |
| Titar | HRN ISO 935:1988 |
| Udjel masnoće u     majonezama | HRN ISO 1443:1973 |

Pravilnik, NN 39/1999-792
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)